เรื่องร้องเรียน: น้ำท่วมซ้ำซากบริเวณปากซอยสุคนธสวัสดิ์ หน้าบริษัทซินเน็ค และ รร. อนุบาลครูเกียว เสมอทุกครั้งที่ฝนตก   ข้าพเจ้าสันนิษฐานว่ามีการปิดกั้นทางเดินน้ำของลำรางสาธารณะอันเกิดจากการตื้นเขินเพราะการสร้างหมู่บ้าน บางจุดพื้นที่ลำรางสาธารณะถูกนำไปใช้ส่วนตัว  อยากให้มีการสำรวจลำรางสาธารณะที่ตื้นเขิน  ขุดลอกให้กลับมาเป็นทางระบายน้ำเหมือนเช่นในอดีต น่าจะช่วยระบายน้ำบริเวณนี้ได้ดีขึ้นอย่างแน่นอน
การดำเนินการของเจ้าหน้าที่: สำนักงานเขตลาดพร้าว ได้ตรวจสอบแล้ว คลองและลำรางสาธารณะตามที่ได้รับแจ้งร้องเรียนมาไม่พบว่ามีการถมหรือปิดกั้นคลองระบายน้ำแต่อย่างใด คลองบางช่วงได้มีการก่อสร้างเขื่อนแล้ว ทำให้น้ำสามารถไหลระบายได้ดีแต่ปัญหาน้ำท่วมถนนสุคนธสวัสดิ์ ได้พิจารณาแล้วเกิดจากคลองและลำรางดังกล่าวต้องรับน้ำฝนจากในพื้นที่ใกล้เคียงทั้งหมด ทำให้น้ำในคลองมีระดับสูงเป็นสาเหตุให้การระบายน้ำในถนนสุคนธสวัสดิ์ออกสู่คลองเป็นไปด้วยความล่าช้าต้องใช้ระยะเวลาในการระบายน้ำนานเป็นวันกว่าจะแห้งเป็นปกติ แต่ปัจจุบันสำนักงานเขตลาดพร้าว ได้มีการประสานสำนักการระบายน้ำ ดำเนินการก่อสร้างบ่อสูบน้ำบริเวณเชิงสะพานข้ามคลองขี้เสือใหญ่เป็นที่เรียบร้อย พร้อมได้ติดตั้งเครื่องสูบน้ำขนาด 16 นิ้ว ในบ่อสูบน้ำที่ก่อสร้างไว้ ซึ่งจะเห็นได้ว่าน้ำที่เคยท่วมขังเป็นระยะเวลานาน ปัจจุบันใช้เวลาลดลงเหลือเพียงไม่กี่ชั่วโมง ซึ่งสำนักงานเขตลาดพร้าว มิได้หยุดดำเนินการเพียงเท่านั้น โดยได้มีการติดตั้งเครื่องสูบน้ำ ขนาด 10 นิ้ว ช่วยสูบระบายน้ำเพิ่มอีกทางด้านเหนือบริเวณปากซอยสุคนธสวัสดิ์ 32 ส่งออกไปทางถนนประเสริฐมนูกิจและได้ทำการขุดร่องระบายน้ำภายในซอยสุคนธสวัสดิ์ 19 เพื่อช่วยระบายน้ำจากถนนสุคนธสวัสดิ์ลงสู่บึงน้ำหมู่บ้านเฟรนชิพ เป็นผลให้น้ำลดลงได้เร็วยิ่งขึ้นและขณะนี้สำนักงานเขตลาดพร้าวอยู่ระหว่างกำลังเร่งรัดขอให้การไฟฟ้าติดตั้งมิเตอร์ไฟฟ้าบริเวณบ่อสูบน้ำที่ได้ก่อสร้างไว้สำหรับเพิ่มการติดตั้งเครื่องสูบน้ำไฟฟ้าที่มีกำลังสูบมากกว่าที่ติดตั้งไว้เดิม ซึ่งหากดำเนินการแล้วเสร็จจะสามารถช่วยแก้ปัญหาความเดือดร้อนได้รวดเร็วยิ่งขึ้น จึงขอเรียนให้ท่านได้ทราบว่าสำนักงานเขตลาดพร้าวมิได้นั่งนอนใจในความเดือดร้อนของท่าน โดยมีความตั้งใจที่จะดำเนินการแก้ไขปัญหาความเดือดร้อน ซึ่งบางขั้นตอนอาจต้องใช้ระยะเวลาในการดำเนินการบ้าง จึงขอเรียนมาเพื่อให้ท่านทราบการดำเนินการของสำนักงานเขตลาดพร้าวและขอให้ท่านช่วยเป็นกำลังใจให้กับเจ้าหน้าที่ผู้ปฏิบัติงานต่อไป
ความเห็นของผู้แจ้ง: แก้ไม่ได้ตรงกับเรื่องที่บอกว่า   "ลำรางสาธารณะตื้นเขิน และถูกบุกรุก"  ถ่ายรูปถนนมาตอนฝนไม่ตก น้ำย่อมไม่ท่วม ไม่แปลกอะไร   แต่แปลกที่ตอบมาแบบนี้
พื้นที่: แขวงลาดพร้าว เขตลาดพร้าว กรุงเทพมหานคร